Na temelju članka 7. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine 26/15) i članka 41. točke 6. Statuta Grada Zagreba (Službeni glasnik Grada Zagreba 23/16, 2/18, 23/18 i 3/20), Gradska skupština Grada Zagreba, na 38. sjednici, 8. prosinca 2020., donijela je

**PROGRAM**

**financiranja udruga iz područja** **zaštite životinja, poljoprivrede, šumarstva i lovstva u 2021.**

**I. UVOD**

Financiranje udruga uređeno je Zakonom o udrugama (Narodne novine 74/14, 70/17 i 98/19) i Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (u daljnjem tekstu: Uredba).

Uredbom su utvrđeni osnovni standardi planiranja i provedbe financiranja, praćenja i vrednovanja financiranja i izvještavanja te kriteriji, mjerila i postupci financiranja udruga iz javnih izvora koje moraju primjenjivati davatelji sredstava iz državnog proračuna i drugih javnih izvora, a na odgovarajući način i jedinice lokalne i područne (regionalne) samouprave.

Sukladno Uredbi, temeljni dokumenti planiranja financiranja su programi financiranja udruga za proračunsku godinu kojim se utvrđuju prioriteti financiranja unutar područja od interesa za Grad Zagreb, a na temelju procjene potreba u određenom području i mjera za ostvarivanje ciljeva iz strateških dokumenata Grada Zagreba i Republike Hrvatske za provedbu kojih je odgovoran Grad Zagreb.

Područja od interesa za Grad Zagreb navedena su u Pravilniku o financiranju udruga iz proračuna Grada Zagreba (Službeni glasnik Grada Zagreba 19/19, u daljnjem tekstu: Pravilnik), a to su: zaštita potrošača, promicanje ljudskih prava, mladi ili udruge za mlade, zaštita životinja, poljoprivreda, šumarstvo i lovstvo, sustav civilne zaštite, održiva energetska politika te suzbijanje posljedica klimatskih promjena i prilagodbe tim promjenama, zaštita okoliša i održivog razvoja, međugradska i međunarodna suradnja, branitelji iz Domovinskog rata i njihove obitelji, borci II. svjetskog rata i civilni invalidi rata, područje od socijalnog i humanitarnog značenja, pružanje socijalnih usluga, prevencija neprihvatljivog ponašanja djece i mladeži, područje od socijalnog i humanitarnog značenja za unapređenje kvalitete života osoba s invaliditetom, zaštita zdravlja, zatim obrazovanje, predškolski odgoj, sport, kultura i tehnička kultura u dijelu u kojem nisu obuhvaćeni financiranjem na temelju posebnog propisa o financiranju javnih potreba, promicanje poduzetništva i obrta, promocija inovatorstva na hrvatskom i međunarodnom tržištu i razvoj turizma.

Ovim se programom utvrđuju prioriteti financiranja na godišnjoj razini i kriteriji za procjenu projekata i programa koji se prijavljuju na javni natječaj za financiranje udruga iz područja zaštite životinja, poljoprivrede, šumarstva i lovstva.

**II. CILJEVI I PRIORITETI FINANCIRANJA**

Referentni okvir za ciljeve i prioritete financiranja u području zaštite životinja, poljoprivrede, šumarstva i lovstva su gradski strateški dokumenti koji se odnose na unapređivanje sustava skrbi o životinjama, osobito napuštenim i izgubljenim kućnim ljubimcima, na razvoj, očuvanje i unapređenje poljoprivrede, na očuvanje i održavanje šumskih predjela Grada Zagreba kao prostora namijenjenog odmoru, rekreaciji i edukaciji, te na očuvanje rekreativne, biološke i ekološke funkcije revira zaštite divljači i lovišta.

Grad Zagreb će, sukladno ciljevima iz gradskih strateških dokumenata, koristiti kapacitete za podizanje javne svijesti građana Zagreba o važnosti smanjenja broja napuštenih i izgubljenih kućnih ljubimaca te skrbi o njima, značenju, vrijednosti i prednostima pojedinih poljoprivrednih proizvoda, te za razvoj partnerstva s civilnim društvom na promicanju i popularizaciji vrijednosti ruralnog prostora, zaštiti i očuvanju šuma, voda i biološke raznolikosti.

Ciljevi i prioriteti financiranja udruga utvrđuju se za područja:

- zaštite životinja,

- poljoprivrede,

- šumarstva,

- lovstva i ribolovstva.

**ZAŠTITA ŽIVOTINJA**

Prioriteti financiranja udruga u području zaštite životinja utvrđuju se za 2021. na temelju procjene potreba u ovom području i mjera za ostvarivanje ciljeva za provedbu kojih je odgovoran Grad Zagreb temeljem strateških dokumenata Grada Zagreba.

Ciljevi financiranja udruga iz područja zaštite životinja su:

1. smanjenje broja napuštenih i izgubljenih kućnih ljubimaca,

2. osiguranje skrbi o životinjama, osobito napuštenim, izgubljenim i izvan prirodnog staništa.

U skladu s postavljenim ciljevima, prioriteti financiranja su:

- skrb o napuštenim i izgubljenim kućnim ljubimcima i životinjama pronađenima izvan prirodnog staništa,

- skrb o životinjama koje imaju interaktivnu ulogu u podizanju kvalitete života građana,

- jačanje svijesti javnosti o važnosti zaštite životinja,

- informiranje i edukacija javnosti o životinjskim vrstama i pasminama.

**POLJOPRIVREDA**

Prioriteti financiranja udruga u području poljoprivrede utvrđuju se za 2021. na temelju procjene potreba u ovom području i mjera za ostvarivanje ciljeva za provedbu kojih je odgovoran Grad Zagreb temeljem strateških dokumenata Grada Zagreba.

Ciljevi financiranja udruga iz područja poljoprivrede su:

1. unapređenje i promicanje poljoprivrede na području Grada Zagreba, osobito one koja ima pozitivne učinke na ekosustav i zdravlje ljudi,

2. očuvanje i promicanje tradicionalnih vrijednosti i običaja ruralnog prostora.

U skladu s postavljenim ciljevima, prioriteti financiranja su:

- jačanje svijesti javnosti o značenju i vrijednosti poljoprivrede te prednostima konzumiranja poljoprivrednih proizvoda,

- neinvazivno postupanje s pčelama u urbanom prostoru,

- promicanje i popularizacija tradicionalnih vrijednosti i običaja ruralnog prostora.

**ŠUMARSTVO**

Prioriteti financiranja udruga u područja šumarstva utvrđuju se za 2021. na temelju procjene potreba u ovom području i mjera za ostvarivanje ciljeva za provedbu kojih je odgovoran Grad Zagreb temeljem strateških dokumenata Grada Zagreba.

Ciljevi financiranja udruga iz područja šumarstva su:

1. očuvanje šumskih predjela Grada Zagreba kao prostora namijenjenog odmoru, rekreaciji i edukaciji te trajno i optimalno ostvarivanje općekorisnih funkcija šuma.

U skladu s postavljenim ciljevima, prioriteti financiranja su:

- jačanje svijesti javnosti o sporednim šumskim proizvodima, važnosti očuvanja šuma (flore i faune) i voda i aktivno sudjelovanje u očuvanju opće korisnih funkcija šuma.

**LOVSTVO I RIBOLOVSTVO**

Prioriteti financiranja udruga u područja lovstva i ribolovstva utvrđuju se za 2021. na temelju procjene potreba u ovom području i mjera za ostvarivanje ciljeva za provedbu kojih je odgovoran Grad Zagreb temeljem strateških dokumenata Grada Zagreba.

Ciljevi financiranja udruga iz područja lovstva i ribolovstva su:

1. očuvanje rekreativne, turističke, biološke i ekološke funkcije revira zaštite i lovišta na području Grada Zagreba te očuvanje lovačke etike i tradicije

2. očuvanje rekreativne, biološke i ekološke funkcije ribolovnih područja na području Grada Zagreba te očuvanje ribolovne tradicije

U skladu s postavljenim ciljevima, prioriteti financiranja su:

- sudjelovanje lovaca i ribolovaca u edukaciji, zaštiti okoliša i očuvanju biološke raznolikosti u revirima zaštite divljači, lovištima i ribolovnim područjima,

- promicanje i popularizacija lovačke i ribolovačke etike, običaja i tradicije.

**III. POSTUPAK FINANCIRANJA**

Postupak financiranja udruga iz proračuna Grada Zagreba, sukladno Uredbi, uređen je Pravilnikom.

Financiranje se provodi na temelju javnog natječaja, javnog poziva i izravnom dodjelom.

U roku od 30 dana od dana donošenja Proračuna Grada Zagreba za 2021. gradonačelnik Grada Zagreba utvrđuje i objavljuje na internetskoj stranici Grada Zagreba godišnji plan raspisivanja javnih natječaja i javnih poziva na temelju kojih se provodi financiranje udruga. Godišnji plan raspisivanja javnih natječaja i javnih poziva sadrži podatke o davatelju financijskih sredstava, podatke o prioritetima financiranja iz ovoga programa, nazivu i planiranom vremenu objave, ukupnom iznosu raspoloživih sredstava, rasponu sredstava namijenjenom za financiranje pojedinog programa, projekta i jednokratne aktivnosti, očekivanom broju programa, projekata i aktivnosti koji će se ugovoriti za financiranje te o načinu raspodjele raspoloživih sredstava.

Postupak financiranja na odgovarajući se način primjenjuje i u odnosu na druge organizacije civilnog društva kada su one, u skladu s uvjetima javnog natječaja ili javnog poziva, prihvatljivi prijavitelji, odnosno partneri.

Javni natječaj za dodjelu financijskih potpora udrugama iz područja zaštite životinja, poljoprivrede, šumarstva i lovstva raspisuje se za sufinanciranje aktivnosti prema prioritetima financiranja iz točke II. ovoga programa.

Javni poziv za financiranje udruga objavljuje se za dodjelu jednokratnih financijskih potpora za obilježavanje značajnih datuma i važnih obljetnica, organiziranje susreta, natjecanja, priredbi, drugih manifestacija i slično, edukacije (edukacije o aktivnostima koje udruga pruža, edukacije za zaposlenike i stručnjake udruge, edukacije za zajednicu), podršku institucionalnom, organizacijskom i programskom razvoju udruga te provedbu aktivnosti iz područja obrazovanja, predškolskog odgoja, kulture, tehničke kulture i sporta, a koje nisu financirane kroz programe javnih potreba. Javni poziv je otvoren do iskorištenja sredstava, a o odobravanju jednokratne financijske potpore udrugama koje ispunjavaju propisane uvjete odlučuje gradonačelnik.

Bez objavljivanja javnog natječaja i javnog poziva financijska sredstva dodjeljuju se izravno samo iznimno i u slučajevima određenima člankom 6. Pravilnika.

Sa svim udrugama kojima su odobrena financijska sredstva Grad Zagreb sklapa ugovor o financiranju, sadržaj kojega je propisan Pravilnikom.

**IV. KRITERIJI ZA PROCJENU PROJEKTA I PROGRAMA PRIJAVLJENIH NA JAVNI NATJEČAJ**

Opći kriteriji i bodovi za procjenu projekta i programa su:

- usklađenost ciljeva programa i projekta s ciljevima i prioritetnim područjima strateških dokumenata iz područja javnog natječaja za koje je projekt prijavljen (0 - 10 bodova);

- kvaliteta i sadržajna inovativnost prijavljenog programa i projekta (0 - 5 bodova);

- kvaliteta dosadašnjeg rada, uspjesi i iskustvo u provođenju programa i projekta udruge (0 - 5 bodova);

- neposredna društvena korist za lokalnu zajednicu te doprinos razvoju civilnog društva (0 - 50 bodova);

- financijska, organizacijska i stručna sposobnost za provedbu programa i projekta (0 - 10 bodova);

- realan odnos troškova i očekivanih rezultata programa i projekta (0 - 5 bodova);

- procjena proračuna programa i projekta (0 - 5 bodova);

- održivost programa i projekta (0 - 5 bodova);

- referencije u provođenju programa i projekata Europske unije (0 - 5 bodova).

Posebni kriteriji za odabir programa i projekata prijavljenih na javni natječaj su:

- povezanost i suradnja sa srodnim udrugama te drugim subjektima javnog i poslovnog sektora u svrhu provedbe programa/projekta (0 - 5 bodova);

- uključenost volontera, posebice mladih u provedbu programa/projekta (0 - 5 bodova);

- uspostavljen model dobrog financijskog upravljanja i kontrola pri raspolaganju javnim sredstvima (0 - 5 bodova).

Programi/projekti udruga koji prilikom postupka procjenjivanja ne ostvare minimalno 58 bodova, neće se financirati.

Kriteriji i bodovi za procjenu prijava na javni poziv su:

- usklađenost ciljeva, svrhe i područja djelovanja udruge s ciljevima i prioritetima financiranja iz ovog programa (0 - 5 bodova);

- prethodno iskustvo udruge u provedbi projekata/programa (0 - 5 bodova);

- koliko udruga svojim djelovanjem doprinosi razvoju civilnog društva i promjenama u društvu u području svog djelovanja (0 - 5 bodova);

- važnost prijavljenih aktivnosti za provođenje ciljeva i prioriteta utvrđenih ovim programom (0 - 10 bodova);

- opravdanost i usklađenost troškova s opisanim potrebama za financijskom podrškom (0 - 10 bodova).

Prijave koje prilikom postupka procjenjivanja ne ostvare minimalno 20 bodova neće se financirati.

**V. SREDSTVA ZA FINANCIRANJE UDRUGA**

Za financiranje udruga iz područja zaštite životinja, poljoprivrede, šumarstva i lovstva sredstva su planirana u Proračunu Grada Zagreba za 2021. u Razdjelu 011. Gradski ured za poljoprivredu i šumarstvo Program A011511. Skrb o životinjama, Aktivnost A151101. Donacije udrugama, Program A011211. Razvoj i potpore u poljoprivredi, Aktivnost A121104. Udruge u području poljoprivrede, Program A011311. Šumarstvo, Aktivnost A131103. Udruge u području šumarstva i Program A011411. Lovstvo, Aktivnost A141103. Udruge u području lovstva i ribolovstva.

Sredstva osigurana u Proračunu Grada Zagreba za 2021. za područje zaštite životinja, poljoprivrede, šumarstva i lovstva rasporedit će se aktom o načinu raspodjele raspoloživih proračunskih sredstava koji donosi gradonačelnik Grada Zagreba na prijedlog gradskog upravnog tijela u djelokrugu kojega je zaštita životinja, poljoprivreda, šumarstvo i lovstvo.

KLASA: 400-06/20-01/136

URBROJ: 251-01-03-20-44

Zagreb, 8. prosinca 2020.

Predsjednik

Gradske skupštine

**Mislav Herman, dr. med., v. r.**